Nobelpristageren Jens Christian Skou er død. Han sov stille ind i en alder af 99 år, oplyser Aarhus Universitet.

Fysiolog og biomediciner Jens Christian Skou er den seneste dansker, der har modtaget Nobelprisen.

Det skete i 1997, hvor han modtog prisen i kemi for sin opdagelse af den såkaldte natrium-kaliumpumpe, der er nødvendig for at få nerveceller til at fungere.

Legeplads i tømmerhandlen

Jens Christian Skou blev født den 8. oktober 1918 i Lemvig. Tæt på Nordsøen med ‘de smukke strander og klitter’, som han skrev i en kort selvbiografi i forbindelse med modtagelsen af nobelprisen.

Jens Christian Skou 1918: Født 8. oktober i Lemvig 1937: Student fra kostskole i Haslev 1944: Fysiolog og cand. med. fra Københavns Universitet 1954: Doktor i medicin ved Aarhus Universitet. 1963: Professor i fysiologi 1965: Medlem af Videnskabernes Selskab. 1978: Professor i biofysik på Aarhus Universitet 1988: Går officielt på pension 1988: Medlem af amerikanske National Academy of Sciences 1997: Nobelprisen i kemi Æresdoktor ved Københavns universitet og æresmedlem af The Japanese Biochemical Society og The American Physiological Society.

Gift med sygeplejerske Ellen-Margrethe Skou.

Tidligere næstformand for Den Centrale Videnskabsetiske Komité.

Har været socialdemokratisk politiker i Aarhus Amtsråd.

Udgav i 2013 selvbiografien “Om heldige valg. Eller hvad frøer, krabber og hajer også kan bruges til”

Faren og broren handlede med tømmer og kul, og det var en velhavende familie, der boede i et stort hus og havde sommerhus ved kysten.

Jens Christian Skou var den ældste af fire brødre, der elskede at lege i familiens tømmerhandel. For det var langt mere spændende end at gå i skole, som Skou skrev i selvbiografen.

Spejder blev fascineret af matematik

Faren døde, da Skou var 12 år gammel. Moren og broren fortsatte forretningen, og den økonomiske trygge tilværelse gjorde, at Jens Christian Skou tre år senere kom på kostskole.

Det var her, at han - selvom der var masser af tid til at dyrke sport og være spejder - for alvor begyndte at blive fascineret af det boglige. Især af matematik.

I 1937 flyttede han til København, hvor han begyndte at læse til læge. Han blev uddannet i 1944. På trods af krigen og på trods af at flere af hans undervisere var gået under jorden.

Læs også : Flere danske forskere skal have nobelpriser

Skou var glad for årene i København, hvor der var klassisk musik og kunstgallerier. Men han ville ikke blive i storbyen og rejste til Hjørring og senere til Aarhus, hvor han var arbejdede på lokale sygehuse.

Datteren døde som helt lille

Det var også i Hjørring, at han mødte en ung sygeplejestuderende, Ellen Margrethe Nielsen, der senere blev hans hustru. I 1950 boede parret i Aarhus, hvor de fik en datter. Men hun døde, da hun var halvandet år gammel.

- Selvom det var meget hårdt, bragte det min hustru og jeg tættere på hinanden, skriver Jens Christian Skou. Og i 1952 og 1954 fik de endnu to døtre.

Jens Christian Skou omtalte sig selv som ‘familiemenneske’ og han arbejdede ikke mere end otte timer. Og alle fire ugers ferie blev brugt på familien og for eksempel skiferier.